

REPUBLIKA HRVATSKA

POŽEŠKO-SLAVONSKA ŽUPANIJA

OPĆINA BRESTOVAC

OPĆINSKO VIJEĆE

KLASA: \_\_\_\_\_\_\_\_\_\_\_\_\_\_

URBROJ: \_\_\_\_\_\_\_\_\_\_\_\_\_\_

Brestovac, \_\_. \_\_\_\_\_\_\_\_ 2025. godine

**PROGRAM MJERA ZA POTICANJE RJEŠAVANJA STAMBENOG PITANJA MLADIH OBITELJI NA PODRUČJU OPĆINE BRESTOVAC**

Brestovac, \_\_.\_\_\_\_\_\_\_\_ 2025. godine

Sadržaj

[1. UVOD 1](#_Toc207041982)

[2. STANOVNIŠTVO I PROSTORNI RAZVITAK OPĆINE BRESTOVAC 1](#_Toc207041983)

[2.1. Veličina, kretanje stanovništva i gustoća naseljenosti Općine Brestovac 2](#_Toc207041984)

[2.2. Migracije stanovništva 3](#_Toc207041985)

[2.3. Demografski program kroz prostorno planiranje u Općini Brestovac 3](#_Toc207041986)

[3. CILJ I KORISNICI PROGRAMA 4](#_Toc207041987)

[3.1. Korisnici Mjere 1. Stambeno zbrinjavanje mladih obitelji prodajom građevinskog zemljišta u vlasništvu Općine Brestovac po povlaštenim cijenama radi izgradnje vlastite stambene zgrade na području Općine Brestovac 4](#_Toc207041988)

[3.2. Korisnici Mjere 2: Financijska pomoć pri kupnji ili gradnji stambenog objekta 6](#_Toc207041989)

[4. MJERE POTICANJA RJEŠAVANJA STAMBENOG PITANJA MLADIH OBITELJI 7](#_Toc207041990)

[4.1. Mjera 1: Stambeno zbrinjavanje mladih obitelji prodajom građevinskog zemljišta u vlasništvu Općine Brestovac po povlaštenim cijenama radi izgradnje vlastite stambene zgrade na području Općine Brestovac 7](#_Toc207041991)

[4.2. Mjera 2: Financijska pomoć pri kupnji ili gradnji stambenog objekta 9](#_Toc207041992)

[5. POSTUPAK PODNOŠENJA PRIJAVA 11](#_Toc207041993)

[5.1. Javni natječaj za Mjeru 1.: Stambeno zbrinjavanje mladih obitelji prodajom građevinskog zemljišta u vlasništvu Općine Brestovac po povlaštenim cijenama radi izgradnje vlastite stambene zgrade na području Općine Brestovac 11](#_Toc207041994)

[5.2. Javni poziv za Mjeru 2.: Financijska pomoć pri kupnji ili gradnji stambenog objekta 14](#_Toc207041995)

[6. OSTALE ODREDBE 15](#_Toc207041996)

[ZAKLJUČAK 15](#_Toc207041997)

# 1. UVOD

Stanovanje je osobito važna ljudska potreba, a stan je velika materijalna vrijednost svakog domaćinstva. Rješavanje stambenih potreba ovisi o socijalno-gospodarskim uvjetima svake zajednice. Na području socijalne politike u centru zanimanja je socijalno stanovanje i mjere koje jedinice lokalne i područne (regionalne) samouprave poduzimaju u rješavanju stambenih potreba svojih građana.

Općina Brestovac ovim Programom mjera za poticanje rješavanja stambenog pitanja mladih obitelji na području Općine Brestovac (u daljnjem tekstu: Program) namjerava pomoći stanovništvu na svojem području u rješavanju stambene problematike mladih obitelji s većim brojem djece.

Pojedini izrazi u smislu ovoga Programa imaju sljedeće značenje:

1. **Obitelj** je zajednica koju čine bračni ili izvanbračni drugovi, djeca i drugi srodnici koji zajedno žive, privređuju, ostvaruju prihod na drugi način i troše ga zajedno.
2. **Samohrani roditelj** je roditelj koji sam skrbi za svoje dijete i uzdržava ga.
3. **Jednoroditeljska obitelj** je obitelj koju čine dijete, odnosno djeca i jedan roditelj.
4. **Izvanbračna zajednica** je životna zajednica neudane žene i neoženjenog muškarca koja traje najmanje tri godine ili kraće ako je u njoj rođeno zajedničko dijete ili ako je nastavljena sklapanjem braka.
5. **Životno partnerstvo** je zajednica obiteljskog života dviju osoba istog spola sklopljena pred nadležnim tijelom u skladu s odredbama Zakona o životnom partnerstvu osoba istog spola.

# 2. STANOVNIŠTVO I PROSTORNI RAZVITAK OPĆINE BRESTOVAC

***Tablica 1. Opći podaci o Općini Brestovac***

|  |  |
| --- | --- |
| **Broj naselja Općine**  | 48 |
| **Broj stanovnika Općine** (Popis stanovništva 2021.) | 2.980 |
| **Površina Općine**  | 279,2 km2  |
| **Gustoća naseljenosti**  | 10,67 stanovnika/km2  |

## 2.1. Veličina, kretanje stanovništva i gustoća naseljenosti Općine Brestovac

Prema Popisu stanovništva 2021. godine Općina Brestovac (u daljnjem tekstu: Općina) ima ukupno 2.980 stanovnika, što predstavlja smanjenje broja stanovnika za 25,6 % u odnosu na Popis stanovništva Državnog zavoda za statistiku 2011. godine kada je Općina Brestovac imala 4.007 stanovnika.

S obzirom na prvi popis stanovništva iz 1857. godine broj stanovnika Općine Brestovac se smanjio za 56,06 %. Godine 1910. Općina Brestovac je imala 8.632 stanovnika, što je ujedno i demografski maksimum koji je Općina ostvarila. Nakon te godine dolazi do konstantnog pada broja stanovnika u prvom migracijskom valu radi raseljavanja stanovnika u gradove i u inozemstvo.

***Tablica 2. Kretanje broja stanovnika u Općini Brestovac***

|  |  |  |
| --- | --- | --- |
| **Popis/godina** | **Broj stanovnika**  | **Razlika**  |
| 1857. | 6.782 | 0 |
| 1869. | 7.214 | +432 |
| 1880. | 7.626 | +412 |
| 1890. | 7.957 | +331 |
| 1900. | 8.243 | +286 |
| 1910. | 8.632 | +389 |
| 1921. | 8.145 | -487 |
| 1931. | 8.409 | +264 |
| 1948. | 7.882 | -527 |
| 1953. | 7.365 | -517 |
| 1961. | 6.711 | -654 |
| 1971. | 6.042 | -669 |
| 1981. | 5.346 | -696 |
| 1991. | 4.597 | -749 |
| 2001. | 4.007 | -590 |
| 2011. | 4.007 | 0 |
| 2021. | 2.980 | -1.027 |

Izvor: Državni zavod za statistiku (www.dzs.hr), Popis stanovništva 1857-2021. godine

Prirodno kretanje stanovništva odnos je između rodnosti (nataliteta) i smrtnosti (mortaliteta) stanovništva praćen unutar godine dana. Ovisno o stopama rodnosti i smrtnosti može biti pozitivno (prirodni prirast) ili negativno (prirodni pad). Vitalni indeks pokazuje broj rođenih osoba na 100 umrlih, a zajedno s prirodnim kretanjem jedna je od odrednica ukupnog kretanja broja stanovnika.

Gledajući prethodno desetogodišnje razdoblje (razdoblje 2011.-2021. godina) Općina Brestovac bilježi kontinuirano negativno kretanje broja stanovnika. Vitalni indeks broja stanovnika u posljednjih deset godina, također, ukazuje na manji broj rođenih u odnosu na broj umrlih osoba.

## 2.2. Migracije stanovništva

Prostorna pokretljivost stanovništva uvelike je prisutna na području Požeško-Slavonske županije. Prisutne su dnevne migracije stanovništva budući da veliki broj stanovnika svakodnevno odlazi na posao u industrijski razvijenije općine i gradove poput Požege, Slavonskog Broda i Pakraca. Međutim, sve veći problem ovog područja su emigracije mladih i obrazovanih osoba s područja Općine Brestovac u gradove i u inozemstvo, koji odlaze najčešće zbog većih plaća, kvalitetnijih radnih mjesta i boljeg životnog standarda usprkos tome što Općina Brestovac bilježi sve povoljnije gospodarske pokazatelje.

Po pokazateljima kao što su negativan prirodni prirast, pad broja stanovništva te nepovoljna dobno-spolna struktura stanovništva i područje Općine Brestovac suočava se s depopulacijom stanovništva. Navedeni demografski poremećaji su alarmantni zbog niskog broja mlađe i opadanja radno sposobne starosne skupine.

## 2.3. Demografski program kroz prostorno planiranje u Općini Brestovac

Imajući u vidu navedene demografske podatke, kao osnovni cilj i prioritet budućeg razvoja Općine Brestovac nameće se potreba za zadržavanje postojećih i poticanje dolaska novih stanovnika na područje Općine. No, za realizaciju tog cilja potrebno je omogućiti i izgradnju stambenog fonda kao i drugih javnih građevina koje prate opće potrebe stanovnika i stanovanje.

Razvoj naselja i količina površina za njihov nesmetani razvoj na prostoru Požeško-Slavonska županije, pa tako i Općine Brestovac su vrlo povoljni. Ne postoje prostorna ograničenja koja bi usporavala ili ograničavala njihov razvoj budući da je planskom dokumentacijom osigurano dovoljno prostora za smještaj i razvoj naselja. Osim toga unutar postojećih granica građevinskih područja naselja je značajan broj praznih stambenih objekata u privatnom vlasništvu čijom rekonstrukcijom ili rušenjem i novogradnjom se može osigurati dovoljan broj stambenih jedinica.

# 3. CILJ I KORISNICI PROGRAMA

Ciljevi demografskog razvoja mogu se preciznije odrediti kao:

1. **obnavljanje naselja kroz poboljšanje društvene i komunalne infrastrukture;**
2. **ublažavanje i ispravljanje negativnih demografskih tendencija osiguranjem prirodnog kretanja i migracijskih tokova;**
3. **osiguranjem ravnomjernog razmještaja stanovništva u prostoru i poboljšanjem standarda življenja.**

Demografski cilj treba realizirati zadržavanjem postojećeg i povratkom iseljenog posebno mlađeg, školovanog stanovništva, poticanjem povećanja broja članova obitelji te doseljavanjem na područje Općine Brestovac uz istovremeno stvaranje uvjeta školovanja i rada u mjestu stanovanja. Treba stimulirati ostanak mlađih osoba u radno-aktivnoj dobi te stvarati uvjete za imigracijska kretanja (doseljenje mlađeg radno-aktivnog stanovništva).

Međutim, postoji više prepreka u provođenju ovog programa, a jedan od njih leži u nedostatku raspoloživih stambenih objekata u vlasništvu Općine Brestovac te u kompliciranoj birokraciji prilikom otkupa i prodaje ciljanim skupinama.

## 3.1. Korisnici Mjere 1. Stambeno zbrinjavanje mladih obitelji prodajom građevinskog zemljišta u vlasništvu Općine Brestovac po povlaštenim cijenama radi izgradnje vlastite stambene zgrade na području Općine Brestovac

Mladom obitelji smatra se mladi bračni ili izvanbračni par te životno partnerstvo osoba istog spola ili par u vezi do 3 godine, koje na dan 1. siječnja tekuće godine u kojoj se raspisuje javni natječaj za dodjelu potpore nisu navršile *40 godina života*, te da svoje stambeno pitanje rješavaju stjecanjem vlasništva nad nekretninom i izgradnjom stambenog objekta po prvi put.

Mladom obitelji smatra se i jednoroditeljska obitelj koju čine dijete odnosno djeca i jedan roditelj ili samohrani roditelj pod uvjetima iz prethodnog stavka.

Na javni natječaj za korištenje mjere 1. iz ovog Programa može se javiti mlada obitelj koja ispunjava slijedeće uvjete:

1. da svi članovi mlade obitelji imaju prijavljeno prebivalište na području Općine Brestovac uz uvjet da svi članovi mlade obitelji prijave prebivalište na adresi izgrađenog stambenog objekta u roku od 4 godine od zaključenja ugovora,
2. da svi doseljeni članovi mlade obitelji prijave prebivalište na području Općine Brestovac u roku od 4 godine od zaključenja ugovora,
3. da će podnositelj zahtjeva 15 godina imati prijavljeno prebivalište na adresi izgrađenog stambenog objekta iz ove mjere te da u tom razdoblju isti neće prodati, darovati ni iznajmiti,
4. da svi članovi bračne ili izvanbračne zajednice odnosno životnog partnerstva, odnosno jednoroditeljske obitelji nisu stariji od 40 godina života na dan 1. siječnja tekuće godine u kojoj se raspisuje javni natječaj,
5. da svaki od bračnih drugova ili izvanbračnih drugova odnosno životni partneri koji po prvi put rješavaju stambeno pitanje stjecanjem prava vlasništva ili izgradnjom novog stambenog objekta na nekretnini stečenoj nakon 1. siječnja 2026. godine, nema u vlasništvu/suvlasništvu: obiteljsku kuću/stan ili kuću/stan za odmor ili da pojedinačno ili zajedno nisu vlasnici/suvlasnici poslovnog prostora na području Republike Hrvatske. Vlasništvo nekretnine ne mogu imati niti djeca podnositelja zahtjeva koja žive u istom kućanstvu ili imaju prijavljeno prebivalište na istoj adresi kao i podnositelji zahtjeva.
6. da svaki od bračnih drugova ili izvanbračnih drugova odnosno životnih partnera koji prvi put rješavaju stambeno pitanje nemaju građevinsko zemljište ni drugi stambeni objekt na području Republike Hrvatske, ili da isto nisu prodali, darovali ili na bilo koji drugi način otuđili,
7. na jednoroditeljsku obitelj i samohranog roditelja se na odgovarajući način primjenjuju odredbe prethodnih stavaka,
8. da bar jedan od bračnih drugova ili izvanbračnih drugova odnosno životnih partnera ima stalna primanja,
9. da niti jedan član domaćinstva nema nepodmirena dugovanja po osnovi javnih davanja prema državnom proračunu kao i nepodmirenih dugovanja prema Općini Brestovac,
10. da podnositelj zahtjeva ili njegov bračni, izvanbračni drug, odnosno životni partner ima najmanje srednju stručnu spremu,
11. da bračni, izvanbračni drugovi odnosno životni partneri nisu kažnjavani odnosno da se protiv njih ne vodi kazneni postupak.

Pravo prvenstva za dobivanje sredstava potpora iz ovog Programa imaju:

1. Mlade obitelji u kojima svi članovi imaju prebivalište na području Općine Brestovac,
2. Mlade obitelji koje žive u bračnoj zajednici,
3. Mlade obitelji koje imaju djecu,
4. Mlade obitelji koje imaju niže prihode po članu mjesečno,
5. Mlade obitelji koje su podstanari, ali ne kod roditelja,
6. Mlade obitelji gdje su oba člana bračne ili izvanbračne zajednice u radnom odnosu,
7. Mlade obitelji u kojima punoljetni članovi imaju najmanje srednju stručnu spremu.

## 3.2. Korisnici Mjere 2: Financijska pomoć pri kupnji ili gradnji stambenog objekta

Mladom obitelji smatra se mladi bračni ili izvanbračni par te životno partnerstvo osoba istog spola ili par u vezi do 3 godine, koje na dan 1. siječnja tekuće godine u kojoj se raspisuje javni natječaj za dodjelu potpore nisu navršile *40 godina života*, te da svoje stambeno pitanje rješavaju kupnjom ili izgradnjom stambenog objekta po prvi put.

Mladom obitelji smatra se i jednoroditeljska obitelj koju čine dijete odnosno djeca i jedan roditelj ili samohrani roditelj pod uvjetima iz prethodnog stavka.

Na javni poziv za korištenje Mjere 2. iz ovog Programa može se javiti mlada obitelj koja ispunjava slijedeće uvjete:

1. da svi članovi mlade obitelji imaju prijavljeno prebivalište na području Općine Brestovac uz uvjet da svi članovi mlade obitelji prijave prebivalište na adresi kupljenog stambenog objekta u roku od 6 mjeseci od zaključenja ugovora o dodjeli financijske pomoći odnosno u roku od dvije godine od zaključenja ugovora o dodjeli financijske pomoći u slučaju gradnje stambenog objekta,
2. da svi doseljeni članovi mlade obitelji prijave prebivalište na adresi kupljenog stambenog objekta u roku od 6 mjeseci od zaključenja ugovora o dodjeli financijske pomoći odnosno u roku od dvije godine od zaključenja ugovora o dodjeli financijske pomoći u slučaju gradnje stambenog objekta,
3. da će podnositelj zahtjeva 15 godina imati prijavljeno prebivalište na adresi kupljenog odnosno izgrađenog stambenog objekta za kojeg su ostvarena sredstva iz ove mjere te da u tom razdoblju iste neće prodati, darovati niti iznajmiti,
4. da svi članovi bračne ili izvanbračne zajednice odnosno životnog partnerstva, odnosno jednoroditeljske obitelji nisu stariji od 40 godina života na dan 1. siječnja tekuće godine u kojoj se raspisuje javni poziv,
5. da svaki od bračnih drugova ili izvanbračnih drugova odnosno životnih partnera koji po prvi put rješavaju stambeno pitanje korištenjem ove mjere nema u vlasništvu/suvlasništvu: obiteljsku kuću/stan ili kuću/stan za odmor ili da pojedinačno ili zajedno nisu vlasnici/suvlasnici poslovnog prostora na području Republike Hrvatske. Vlasništvo nekretnine ne mogu imati niti djeca podnositelja zahtjeva koja žive u istom kućanstvu ili imaju prijavljeno prebivalište na istoj adresi kao i podnositelji zahtjeva.
6. da svaki od bračnih drugova ili izvanbračnih drugova odnosno životnih partnera koji prvi put rješavaju stambeno pitanje nemaju građevinsko zemljište ni drugi stambeni objekt na području Republike Hrvatske, ili da isto nisu prodali, darovali ili na bilo koji drugi način otuđili,
7. na jednoroditeljsku obitelj i samohranog roditelja se na odgovarajući način primjenjuju odredbe prethodnih stavaka,
8. da bar jedan od bračnih drugova ili izvanbračnih drugova odnosno životnih partnera ima stalna primanja,
9. da niti jedan član domaćinstva nema nepodmirena dugovanja po osnovi javnih davanja prema državnom proračunu kao i nepodmirenih dugovanja prema Općini Brestovac,
10. da bračni, izvanbračni drugovi odnosno životni partneri nisu kažnjavani odnosno da se protiv njih ne vodi kazneni postupak.

Valjanim prijaviteljem smatra se i podnositelj koji je kupovinom postao suvlasnik stambenog objekta zajedno sa svojim bračnim ili izvanbračnim drugom/ životnim partnerom/ parom u suvlasničkim udjelima. Za suvlasnički dio suvlasnik mora priložiti izjavu kojom potvrđuje da je suglasan i upoznat s podnošenjem prijave za korištenje ove mjere.

# 4. MJERE POTICANJA RJEŠAVANJA STAMBENOG PITANJA MLADIH OBITELJI

## 4.1. Mjera 1: Stambeno zbrinjavanje mladih obitelji prodajom građevinskog zemljišta u vlasništvu Općine Brestovac po povlaštenim cijenama radi izgradnje vlastite stambene zgrade na području Općine Brestovac

 Uočavajući problem rješavanja stambenog pitanja mladih obitelji Općina Brestovac ovom mjerom stvara pretpostavku za povoljnije i brže rješavanje ovog pitanja na način da će određene od građevinskih parcela u vlasništvu Općine Brestovac, koje ispunjavaju uvjet za ishođenje dozvole za izgradnju, putem javnog natječaja ponuditi za kupnju po povlaštenoj cijeni od 100,00 eura, ciljanoj skupini građana – mladim obiteljima koje bi gradile obiteljsku kuću u svrhu svog prvog stambenog zbrinjavanja.

Općina Brestovac će prodati građevinsko zemljište u svojem vlasništvu radi rješavanja stambenog pitanja sukladno kriterijima navedenim u ovom Programu.

Mjera je vezana za raspoloživa građevinska zemljišta na području Općine Brestovac.

Prijava na mjeru vezana je uz javni natječaj kojim se određuje rok za prijavu.

Građevinskim zemljištem u vlasništvu Općine Brestovac smatra se građevinska čestica koja ispunjava minimalne uvjete za ishođenje dokumenata za građenje.

Građevinskim zemljištem u smislu ovog Programa smatrat će se i građevinsko zemljište na kojem se nalazi objekt koji se ne može privesti stambenoj namjeni i namijenjen je rušenju radi izgradnje novog stambenog objekta.

Povlaštena cijena neizgrađenog građevinskog zemljišta u iznosu 100,00 eura po katastarskoj čestici predstavlja cijenu koju plaćaju prijavitelji kojima se odobravaju sredstva sukladno ovom Programu.

Prijavi na javni natječaj kupac je dužan priložiti izjavu o promjeni prebivališta koja je sastavni dio natječajne dokumentacije. U opravdanim slučajevima, rok se može produžiti o čemu odlučuje općinski načelnik.

Ukoliko kupac ne prijavi prebivalište sukladno ovim odredbama, ugovor se raskida te nema pravo na povrat kupoprodajne cijene. U tom slučaju, Općina Brestovac ima pravo aktivirati zadužnicu na iznos stvarne cijene utvrđene po ovlaštenom sudskom vještaku.

Prilikom zaključenja ugovora kupac je dužan predati ovjerenu i potpisanu bjanko zadužnicu na iznos koji pokriva iznos stvarne kupoprodajne cijene uvećan za eventualne troškove prisilne naplate. Prilikom predaje prijave na natječaj podnositelj zahtjeva predaje izjavu kojom se obvezuje da će prilikom zaključenja ugovora predati bjanko zadužnicu sukladno natječaju. Instrument osiguranja se vraća podnositelju zahtjeva istekom roka od 15 godina.

Dokumentacija koja se prilaže zahtjevu:

* Obrazac 1. – prijava za Mjeru 1. (u prilogu javnog natječaja),
* preslika osobne iskaznice podnositelja i bračnog (izvanbračnog) druga,
* izvadak iz matice vjenčanih odnosno izjava o izvanbračnoj zajednici odnosno životnom partnerstvu (u prilogu natječaja),
* izvadak iz matice rođenih ili rodni list za svako dijete,
* dokaz o radnom odnosu te o visini mjesečnih primanja za svakog odraslog člana obitelji (platne liste za prethodna 3 mjeseca koja prethode podnošenju prijave),
* dokaz o tome da se radi o prvoj i jedinoj nekretnini podnositelja zahtjeva i članova obitelji te da podnositelj zahtjeva ni drugi član njegove obitelji nije prodao ili na drugi način otuđio nekretninu u vlasništvu ili suvlasništvu na području Republike Hrvatske (izjava – u prilogu natječaja ili drugi dokument),
* dokaz o stečenoj stručnoj spremi za sve punoljetne članove domaćinstva (preslika diplome odnosno svjedodžbe),
* potvrda o stanju duga izdana od strane Porezne uprave te potvrda o nepostojanju dugovanja izdana od strane Općine Brestovac, ne starije od 30 dana od dana podnošenja zahtjeva,
* izjava o predaji bjanko zadužnice prilikom zaključenja ugovora (u prilogu javnog natječaja),
* izjava o promjeni prebivališta (u prilogu javnog natječaja),
* uvjerenje o nekažnjavanju za podnositelja i bračnog (izvanbračnog) druga odnosno životnog partnera.

## 4.2. Mjera 2: Financijska pomoć pri kupnji ili gradnji stambenog objekta

Mladoj obitelji u smislu ovog Programa može se odobriti pomoć pri kupnji stambenog objekta (kuće ili stana) u vlasništvu druge fizičke osobe ili pravne osobe na području Općine Brestovac odnosno pri gradnji stambenog objekta na području Općine Brestovac uz uvjete propisane ovim Programom.

U slučaju kupnje stambenog objekta od fizičke ili pravne osobe, a uz uvjet da se stambeni objekt nalazi na području općine Brestovac, mlada obitelj može ostvariti pomoć pri kupnji na ime subvencije kupoprodajne cijene do 20%, a najviše do 5.000,00 eura. Pritom podnositelj zahtjeva ne može stambeni objekt kupiti od svojih članova obitelji po bilo kojoj vrsti krvnog srodstva. Valjani kupoprodajni ugovor mora biti sklopljen tijekom godine za koju se raspisuje javni natječaj.

U slučaju izgradnje stambenog objekta na području Općine Brestovac, mlada obitelj može ostvariti pomoć u iznosu od 5.000,00 eura. Za korištenje ove mjere potrebno je započeti s gradnjom tijekom godine za koju se raspisuje javni natječaj.

Ugovorena kupoprodajna cijena utvrđuje se na temelju valjanog kupoprodajnog ugovora potpisanog i ovjerenog kod javnog bilježnika. Potpora za kupnju stambenog objekta, uz opće uvjete propisane ovim Programom, odobrava se uz uvjet da je riječ o objektu na području Općine Brestovac te uz uvjet da korisnici mjere prijave prebivalište u roku od 6 mjeseci od zaključenja ugovora o dodjeli financijske pomoći na adresi stambenog objekta za kojeg je odobrena potpora.

U slučaju izgradnje za koju se potpora dobiva na temelju građevinske dozvole korisnici moraju prijaviti prebivalište na adresi novoizgrađenog objekta u roku od 2 godine od zaključenja ugovora o dodjeli financijske pomoći.

Podnositelj zahtjeva korištenjem ove mjere prvi put rješava svoje stambeno pitanje. Prijava na ovu mjeru je moguća tijekom cijele godine po raspisanom javnom pozivz ili do iskorištenja sredstava.

Podnositelj zahtjeva odnosno korisnik ove mjere dostavlja instrument osiguranja u obliku bjanko zadužnice u korist Općine na iznos koji pokriva iznos odobrene potpore uvećane za eventualne troškove prisilne naplate.

Instrument osiguranja se aktivira u slučaju da podnositelj zahtjeva odnosno korisnik mjere ne prijavi svoje prebivalište i prebivalište članova svoje obitelji u propisanim rokovima iz ovog Programa, ne izvršava obveze iz ugovora te postupa protivno smislu ovog Programa. Instrument osiguranja se vraća podnositelju zahtjeva istekom roka 15 godina od prijave prebivališta na adresi kupljenog odnosno izgrađenog stambenog objekta.

Dokumentacija koja se prilaže zahtjevu:

* Obrazac 2. – prijava za Mjeru 2. (u prilogu javnog poziva),
* preslika osobne iskaznice podnositelja i bračnog odnosno izvanbračnog druga odnosno životnih partnera (izjava o izvanbračnoj zajednici – obrazac u prilogu javnog pozivva),
* izvadak iz zemljišnih knjiga za zemljište odnosno stambeni objekt koji je predmet zahtjeva,
* izjava za suvlasnika (obrazac u prilogu javnog poziva),
* dokaz o tome da se radi o prvoj i jedinoj nekretnini podnositelja zahtjeva i članova obitelji te da podnositelj zahtjeva ni drugi član njegove obitelji nije prodao ili na drugi način otuđio nekretninu u vlasništvu ili suvlasništvu na području Republike Hrvatske (izjava u prilogu natječaja ili drugi dokument),
* preslika ovjerenog kupoprodajnog ugovora o kupnji zemljišta odnosno stambenog objekta na području Općine Brestovac,
* preslika važeće građevinske dozvole ukoliko se radi o gradnji stambenog objekta,
* dokaz o početku gradnje u slučaju gradnje stambenog objekta,
* izjava da će se prije isplate potpore dostaviti bjanko zadužnica (u prilogu javnog poziva),
* potvrda o stanju duga izdana od strane Porezne uprave te potvrda o nepostojanju dugovanja izdana od strane Općine Brestovac, ne starije od 30 dana od dana podnošenja zahtjeva,
* izjava o promjeni prebivališta (u prilogu javnog poziva),
* uvjerenje o nekažnjavanju za podnositelja odnosno bračnog ili izvanbračnog druga odnosno životnog partnera.

# 5. POSTUPAK PODNOŠENJA PRIJAVA

Javni natječaj za Mjeru 1. iz ovog Programa objavljuje se odvojeno u odnosu na javni natječaj za Mjeru 2. iz ovog Programa.

Podnositelj prijave može biti jedan od bračnih ili izvanbračnih partnera, životni partner ili samohrani roditelj. U slučaju bračne ili izvanbračne zajednice, prijavu može podnijeti samo jedan od partnera.

## 5.1. Javni natječaj za Mjeru 1.: Stambeno zbrinjavanje mladih obitelji prodajom građevinskog zemljišta u vlasništvu Općine Brestovac po povlaštenim cijenama radi izgradnje vlastite stambene zgrade na području Općine Brestovac

Javni natječaj namijenjen mladim obiteljima za prodaju građevinskog zemljišta u vlasništvu Općine Brestovac po povlaštenim cijenama radi rješavanja vlastitog stambenog pitanja objavljuje se ovisno o raspoloživosti nekretnina u vlasništvu Općine Brestovac. Javni natječaj obavezno sadrži uvjete za sudjelovanje u postupku, isprave i dokaze koji se prilažu uz zahtjev, obrasce koji se prilažu uz zahtjev, naznaku o roku i mjestu podnošenja zahtjeva. Zahtjev se podnosi na posebnom obrascu koji je sastavni dio javnog natječaja. Javni natječaj se objavljuje na internetskoj stranici Općine Brestovac, <https://www.brestovac.hr/> i na oglasnoj ploči Općine Brestovac.

Mlada obitelj može podnijeti prijavu na natječaj za više ponuđenih građevinskih zemljišta, ali može kupiti samo jedno od ponuđenih zemljišta.

Građevinska zemljišta označena su brojčano i dodjeljuju se redoslijedno prema listi prvenstva.

Natječajni postupak, pregled prijava po natječaju, bodovanje i izradu liste prvenstva kod kupnje građevinskog zemljišta provodi povjerenstvo koje imenuje općinski načelnik. Povjerenstvo se sastoji od 3 člana od kojih ni jedan ne smije biti direktno ili indirektno zainteresiran za korištenje bilo koje mjere iz ovog Programa o čemu članovi daju pisanu izjavu pod materijalnom i kaznenom odgovornošću.

Podnositelj prijave dostavlja popunjene propisane obrasce i dokumente tražene natječajem u roku koji je propisan natječajem te podnosi prijavu za kupnju građevinskog zemljišta po povlaštenoj cijeni propisanoj natječajem. Povjerenstvo će pregledati dostavljenu dokumentaciju, utvrditi da li podnositelj prijave zadovoljava uvjete da bi se mogao prijaviti, zatim se utvrđuju ostale okolnosti važne za bodovanje. Nakon izvršenog bodovanja pojedine prijave, izrađuje se lista prvenstva za svaku nekretninu koja je bila predmet natječaja te predlaže općinskom načelniku donošenje odluke.

Najpovoljniji ponuditelj je onaj koji postigne najveći broj bodova sukladno unaprijed utvrđenom sustavu bodovanja od mogućih 60 bodova.

Ponuditelj s najvećim brojem bodova s kojim se zaključi ugovor, dužan je cijenu platiti jednokratno u punom iznosu najkasnije u roku 30 dana od dana sklapanja ugovora.

 U slučaju da najpovoljniji ponuditelj iz bilo kojeg razloga odustane od prijave, ili prihvaćenu cijenu ne plati jednokratno u roku od 30 dana od dana sklapanja ugovora, zemljište će se ponuditi na prodaju idućem prijavitelju po broju ostvarenih bodova.

**BODOVANJE:**

|  |  |  |
| --- | --- | --- |
| **Kriterij** | **Razrada kriterija** | **Bodovi** |
| Bračna zajednica | Par živi u bračnoj ili izvanbračnoj zajednici odnosno životnom partnerstvu | 10 |
| Samohrani roditelj, jednoroditeljska obitelj | 10 |
| Par je vezi od 1-3 godine (ne žive zajedno) | 5 |
| Par je u vezi do 1 godine | 0 |
| Mjesto prebivališta | Oba partnera imaju prebivalište na području Općine Brestovac dulje od 10 godina | 10 |
| Jedan od partnera ima prebivalište na području Općine Brestovac dulje od 10 godina | 5 |
| Oba partnera imaju prebivalište na području Općine Brestovac kraće od 10 godina | 2 |
| Niti jedan od partnera nema prebivalište na području Općine Brestovac | 0 |
| Broj djece (u obzir se uzimaju samo zajednička djeca mlade obitelji i djeca iz prijašnjih odnosa ako žive s podnositeljem prijave) | Bez djece | 0 |
| 1 dijete | 5 |
| Dvoje i više djece | 10 |
| Prihodi domaćinstva | Ukupni mjesečni prihod para manji od od dvije minimalne plaće u Republici Hrvatskoj u godini kada se raspisuje javni natječaj | 10 |
|  | Ukupni mjesečni prihod para je veći od dvije minimalne plaće u Republici Hrvatskoj u godini kada se raspisuje javni natječaj | 5 |
| Zaposlenost | Oba partnera su u radnom odnosu | 5 |
| Jedan od partnera je u radnom odnosu  | 2 |
| Obrazovanje | Najmanje jedan od partnera ima deficitarno zanimanje | 5 |
| Najmanje jedan od partnera ima završeno visokoškolsko obrazovanje (VŠS, VSS) | 2 |
| Trenutni stambeni status  | Podstanarstvo kod jednog od roditelja člana mlade obitelji  | 5 |
| Podstanarstvo u drugom stambenom prostoru  | 10 |

Potrebna dokumentacija za dokazivanje pojedine činjenice bitne za bodovanje bit će propisana natječajnom dokumentacijom.

 Primanjima u smislu ovog Programa ne smatraju se primanja ostvarena preko Hrvatskog zavoda za zapošljavanje (javni radovi i slično), preko Centra za socijalnu skrb (socijalna primanja, pomoći, naknade), povremena primanja preko Hrvatskog zavoda za mirovinsko osiguranje (npr. dječji doplatak) i druga povremena primanja (ugovori o djelu i slično).

U slučaju da podnositelj prijave odnosno niti jedan član njegove obitelji nema stalna mjesečna primanja, nije prihvatljiv podnositelj i ne može biti korisnik ovih mjera.

U slučaju da na natječaju dvije ili više ponuda postignu isti broj bodova za isto građevinsko zemljište prednost ponuditelja će se utvrđivati prema redoslijedu prioriteta kako slijedi:

* vrijeme zaprimanja prijave pri čemu prije zaprimljena prijava ima prednost što se utvrđuje uvidom u omotnicu na kojoj su navedeni datum i vrijeme predaje pošiljke poštanskom uredu.

## 5.2. Javni poziv za Mjeru 2.: Financijska pomoć pri kupnji ili gradnji stambenog objekta

Javni poziv mladim obiteljima za dostavu prijava za financijsku pomoć pri kupnji ili gradnji stambenog objekta na području Općine Brestovac objavljuje se, u pravilu, u prvom tromjesečju i obuhvaća razdoblje od 01.01. do 31.12. godine u kojoj se poziv raspisuje, a zahtjevi po javnom pozivu mogu se podnijeti zaključno do 31.01. sljedeće godine od godine u kojoj je objavljen javni poziv.

Javni poziv obvezno sadrži uvjete za sudjelovanje u postupku, isprave i dokaze koji se prilažu uz zahtjev, obrasce koji se prilažu uz zahtjev, naznaku o roku i mjestu podnošenja zahtjeva. Zahtjev se podnosi na posebnom obrascu koji je sastavni dio javnog natječaja. Javni poziv se objavljuje na internetskoj stranici Općine Brestovac, https://www.brestovac.hr/ i na oglasnoj ploči Općine Brestovac.

Postupak objave javnog poziva, zaprimanja prijava te razmatranja zahtjeva za isplatu provodi Jedinstveni upravni odjel Općine Brestovac.

Zahtjevi po javnom natječaju obrađuju se po redoslijedu zaprimanja.

Prijava i zahtjev za isplatu koji sadrži potpunu dokumentaciju traženu pozivom odobrava se sukladno ovom Programu. Odobrenje za isplatu potpore prema ovom Programu donosi općinski načelnik svojim zaključkom.

# 6. OSTALE ODREDBE

Korisnik mjere može ostvariti pravo na samo jednu mjeru iz ovog Programa.

Korisnici mjera po ovom Programu mogu imati prebivalište izvan područja Općine Brestovac pod uvjetom da stambeno pitanje rješavaju na području Općine Brestovac.

Ukoliko prijava nije potpuna, može se podnositelja prijave pozvati da u određenom roku dopuni prijavu. Ukoliko u danom roku podnositelj ne otkloni nedostatak, njegova prijava neće se uzimati u obzir.

Konačnu odluku o ostvarenom pravu temeljem ovog Programa donosi općinski načelnik. Odluka se dostavlja svim podnositeljima koji su se natjecali za istu nekretninu. Podnositelj koji je nezadovoljan može izvršiti uvid u bodovanje u roku od 8 dana od dana primitka odluke te izjaviti prigovor o kojem odlučuje općinski načelnik.

S korisnicima mjere 2. sklapa se ugovor o dodjeli financijske pomoći kojim se definiraju uvjeti isplate.

Korisniku sredstava koji je dostavio bjanko zadužnicu kao instrument osiguranja, neiskorištena bjanko zadužnica se vraća po proteku 15 godina od dana prijave prebivališta na adresu stambenog objekta u skladu sa uvjetima ovog Programa. Unutar razdoblja od 15 godina bjanko zadužnica se može aktivirati u slučaju neispunjavanja obveza utvrđenih ugovorom.

# ZAKLJUČAK

Ovim Programom nije moguće u cijelosti riješiti ukupnu problematiku demografskog stanja na području Općine Brestovac, ali demografsko stanje u Općini Brestovac ne sagledava se samo kao socijalni problem, već kao integralni dio ukupnog društvenog i gospodarskog razvoja s obzirom da se broj stanovništva, obrazovna i dobna struktura praktički odražava na razvoj svih gospodarskih i društvenih djelatnosti. Stoga je posebno naglašeno da se željeni demografski ciljevi ne mogu ostvarivati povremeno, već trebaju biti rezultat kontinuiranog planiranja, uz angažiranje konkretnih financijskih sredstava koja se osiguravaju u Proračunu Općine Brestovac, ali i u državnom Proračunu.

Ovaj Program objavit će se na službenoj internetskoj stranici Općine Brestovac, https://www.brestovac.hr/.

 **PREDSJEDNIK OPĆINSKOG VIJEĆA**

 **OPĆINE BRESTOVAC**

 **Goran Kitanović**